Angrenlik shaxs 2,5 yoshli qizning boshiga urib o`ldirib qo`ydi

Angren shahrida sodir etilgan qotillik jinoyati Toshkent viloyati IIBB boshlig`i polkovnik Tohir Aripov boshchiligida keng jamoatchilik ishtirokida muhokama qilindi.  Hokimlikda o`tkazilgan muhokamada, Angren shahar hokimi, viloyat IIBB boshlig`ining o`rinbosari va mas`ul xodimlar, mahalla raislari, mutasaddi tashkilot rahbarlari hamda jinoyat sodir etganlikda gumonlangan shaxs ishtirok etdi. Bu haqda Toshkent viloyati IIBB Axborot xizmati xabar bermoqda. 
IIBB boshlig`i yig`ilishda o`tgan yildagi jinoyatlar tahliliga to`xtatilib, yo`l qo`yilgan kamchiliklar xususida gapirdi. Birgina Angren shahri misolida ham ayrim jinoyatlar kamaygan bo`lsa, ayrimlarining oshganini tanqid qildi.
Shuningdek, joriy yilning 14 yanvar kuni sodir bo`lgan jinoyat – ikki yarim yashar qizaloq o`limining oldini olish mumkinligi, bunga omil va sabab bo`lgan holatlarga alohida to`xtaldi.
Holat yuzasidan hududiy IIB boshlig`i va o`rinbosarlari, profilaktika inspektori va mahalla raisining tushuntirishlari tinglandi.
Tadbirda, jinoyat sodir etganlikda gumonlangan shaxs – bir necha oydan buyon tanishi bilan nikohsiz yashab kelayotgan Anvar Raimov (ismi sharifi o`zgartirilgan) ning so`zlari ham eshitildi.
Unga ko`ra: Anvar tanishi Zilola (ismi o`zgartirilgan) va uning 2018 yilda tug`ilgan qizi bilan bir necha oydan buyon ijara uyda yashab kelgan. 14 yanvar kuni esa Zilola qizini uyda qoldirib do`konga chiqib ketgan. Shu vaqtida bola yig`lab xarxasha qilgani uchun uni tinchlantirish maqsadida Anvar bolaning bosh qismiga urgan va shu bilan qizaloq jim bo`lib qolgan. 
Holat yuzasidan tayinlangan ekspertiza xulosasiga ko`ra qizaloq olgan tan jarohatlari yuzasidan vafot etganligi tasdiqlangan.
Gumonlanuvchi yig`ilishda o`z pushaymonligini bildirib, xalqdan uzr so`radi.
Tohir Aripov o`z so`zida shahar hududida jinoyatchilikning oldini olish borasida olib borilayotgan profilaktik chora-tadbirlar etarli darajada tashkil qilinmagani, shu kabi nazoratga ham olinmaganini birgina shu jinoyat misolida asoslantirib berdi.